
Sima felületen történő becsapódás akusztikai vizsgálatán alapuló helymeghatározó rendszer fejlesztése

A rezgéshullámok alapján történő pozíciómeghatározás sokoldalú alkalmazásoknak ad helyet. A projekt célja egy sima felületű, homogén anyagú táblán történő becsapódás helyének meghatározása, az alkalmazott matematikai modell sokoldalúságának bemutatása.
Eredeti elképzelésként egy interaktív-kijelző megvalósításának gondolatából indultam ki. Ennek érdekében egy függőlegesen felszerelt táblára egy számítógép kijelzőjének képét kell kivetíteni. A táblán történt becsapódás helyének meghatározását követően pedig egy egér-kattintást lehet generálni a meghatározott koordinátákon. Így gyakolatilag bármilyen – eredetileg egér segítségével irányított - számítógépes alkalmazás kezelhetővé válik a tábla segítségével is, amelyen a becsapódások történnek.
Össszesen 4 gyorsulásmérő van elhelyezve az eredetileg téglalap alakú tábla 4 sarkában. Egy becsapódás következtében rezgéshullámok fognak szétterjedni a táblában. Fontos, hogy a használt tábla anyaga homogén legyen, így a rezgéshullámok azonos sebességgel terjednek minden irányba.
A becsapódás helyének függvényében különböző időpillanatokban érkeznek be a rezgéshullámok a különböző szenzorokhoz, arányosan a szenzor és a becsapódási pont távolságával. Midenik szenzor egy nagypontosságú jelfeldolgozó egységhez szimultán továbbítja a mérési adatokat. A szenzoroktól beérkező adatok alapján mért időkülönbségeket felhasználva lett felépítve a matematikai modell a becsapódás helyének kiszámításához.
Az eredeti elképzelésül szolgáló alkalmazás mellett a felépített és LabView programozási környezetben megvalósított matematikai modell bármely helymeghatározó rendszer esetében használható, ahol a különböző referenciapontokon elhelyezett szenzorokhoz beérkező jelek időeltolódásait vesszük alapul.



